En 27-årig dansk mand blev her til morgen fundet død i sin celle i arresthuset i Odense.

Han er mistænkt for et drab begået i Malmø torsdag aften, hvor en 24-årig kvinde blev fundet død i en bil.

Han skulle have været fremstillet i grundlovsforhør i dag i Danmark med henblik på udlevering.

Den 27-årige mand blev anholdt i aftes efter en længere biljagt på Fyn.

- Biljagten foregik mellem 19.17 og 19.52. Flere og flere patruljer kom til, før vi fik manden stoppet, sagde vagtchefen ved Fyns Politi.

Læs også : 27-årig dansk mand mistænkt for mord i Sverige anholdt efter biljagt

Han var forinden blevet fængslet in absentia i Sverige for drabet, og der var blevet udsendt en europæisk arrestordre på den 27-årige.

Den 24-årige kvinde blev fundet død i en bil på Hyllie Vattenparksgata i Malmø omkring klokken 21 torsdag. Bilen havde været parkeret siden klokken 15.

Politiet efterforsker sagen som drab.

- Der er tegn, at hun er blevet dræbt. Vi ved ikke, hvordan hun døde, men vi mistænker, at der kan ligge en forbrydelse bag, sagde politiets pressetalsmand Calle Persson i går til Sydsvenskan.

Politiet er endnu ikke kommet med en dødsårsag, og der er ikke foretaget andre anholdelser end den 27-årige.